**Р. М. Жүрсіновтың Мәжілісте «Жаңа Салық кодексінің жобасына ұсыныстар» тақырыбы бойынша сөйлеген сөзінің тезистері**

**2 слайд.**

Мен салық жүйесіне қатысты сұрақтардан бастасам деп едім. Жаңа Салық кодексі осы уақытқа дейін жиналған құрылымдық мәселелерді шешуге бағытталуы тиіс деп санаймын.

Бірінші. Салық жинаудың бәсеңдігі

13% мұнай емес сектордан түсетін салықтарды есептемегенде, жалпы ішкі өнімге қатысты салық түсімдері небәрі 21%-ды құрайды. Салық жинау Экономикалық ынтымақтастық пен даму ұйымы (ЭЫДҰ), Ресей және тіпті әлемдегі ең төмен салық мөлшерлемесі бар ел Грузияға қарағанда айтарлықтай төмен. Төмен жинаудың себебі төмен мөлшерлемелерде ғана емес, сонымен қатар әкімшіліктің әлсіздігінде.

Екінші. Салық төлеушілердің жоғары концентрациясы.

Бюджетке түсетін қаражаттың басым бөлігін ірі салық төлеушілер төлейді. 69 кәсіпорын барлық салық түсімдерінің 70%-н төлейді.

**3 слайд.**

Үшінші. Бюджеттің теңгерімсіздігі.

Бюджет мұнай кірістеріне тәуелді. Мұнай емес сектордан түсетін кірістер бюджет шығындарының тек 55% -н құрайды. Қалғаны - Ұлттық қордан, мұнайға және мұнай өнімдеріне салынатын экспорттық кедендік баж салығы және бюджет тапшылығына берілетін трансферттер.

**4 слайд.**

Төртінші. Көлеңкелі экономика.

Көлеңкелі экономика 2021 жылы ЖІӨ-нің 19,8%-н немесе 16,5 трлн теңгені құрады. Халықаралық валюта қорының бағалауы бойынша Қазақстанның көлеңкелі экономикасының деңгейі 32,8% деңгейінде. Көлік, сауда және ауыл шаруашылығы – көлеңкелі экономика көлемі бойынша топ-салалар.

**5 слайд.**

Бесінші. Бейресми жұмыспен қамту.

Бұл мәселеге қатысты көзқарас әртүрлі. Ең консервативті бағалау бойынша 2 миллионнан астам жұмыспен қамтылғандар жинақтаушы зейнетақы жүйесіне және әлеуметтік сақтандыру жүйесіне қатыспайды. Жалақы қорының 50%-ы көлеңкеде болуы мүмкін. Бейресми жұмыспен қамту себептерінің бірі – кіріске түсетін жүктеменің жоғары болуы. Бүгінгі таңда жалақыдан 6 түрлі салық пен төлем төленеді. Жалпы номиналды жүктеме 34,5% құрайды. Өзін-өзі жұмыспен қамтыған немесе ең төменгі жалақы түріндегі табысы 70 000 теңге болатын жеке кәсіпкер 14 350 теңге немесе 20,5% (БЖЗҚ – 7000 теңге, ӘМСҚ - 4900 теңге, МӘСҚ- 2450 теңге) төлеуі тиіс.

**6 слайд.**

Сонымен қазіргі қалыптасқан жағдайды ескере отырып, жаңа Салық кодексі екі үлкен міндетті шешуге бағытталуы тиіс:

1) бюджеттік тұрақтылықты қамтамасыз ету, яғни салық жинауды кемінде 25%-ға дейін ұлғайту. Салық жинауды ұлғайту көздері әртүрлі болуы мүмкін. Бұл міндетті түрде салық ставкаларын көтеру керек дегенді білдірмейді.

2) Салық есептілігінің нысандарын кезең-кезеңімен жою және сервистік салық қызметіне көшу есебінен салық төлеу процесін барынша елеусіз, көзге көрінбейтіндей ету.

**7 слайд.**

Егер салық әлеуеті туралы айтатын болсақ, біздің алдын-ала бағалауымыз бойынша ол 5,3 трлн. теңгені құрайды, бұл салық жинауды ЖІӨ-нің 26%-на дейін арттыруға мүмкіндік береді. Әрине, әр шешімнің салдарын мұқият бағалау қажет.

**8 слайд.**

Ұлттық экономика министрлігі копоративтік табыс салығының (КТС) сараланған ставкаларына көшуді талдауды бастады. Біздің талдауымыз көрсеткендей, салалардың ағымдағы қаржылық жағдайы КТС жоғары ставкалары есебінен салық жинауды айтарлықтай арттыруға мүмкіндік бермейді. Максимум - 100-150 млрд. теңге. Жалпы экономика ауқымында бұл өте аз сан.

**10 слайд.**

Мемлекеттік кіріс комитеті (МКК) ұсынған е-Тамга әкімшілендіру жүйесі айтарлықтай жаңа болғанымен, үлкен бір кемшілігі бар, ол - ел экономикасындағы қосылған құн салығының (ҚҚС) едәуір мөлшерін «қозғалыссыз қалдыру». Кәсіпкерлер қозғалыссыз қалған ҚҚС айналым қаражатын банктік пайызбен қаржыландыруға мәжбүр болады, бұл ҚҚС тізбегінің барлық буындары бойынша қымбаттауға алып келеді, бұл, өз кезегінде, ел экономикасына инфляциялық қысым жасайды.

**11 слайд.**

ҚҚС-н әкімшілендіру жүйесі ұсынылған Е-Тамга моделіне негізделген, оның ерекшелігі мынада: ҚҚС әкімшілендіру банктермен бірлесіп жүзеге асырылады, ҚҚС сомаларын қозғалыссыз қалдыру виртуалды жазбамен алмастырылады.

Бұл ҚҚС әкімшілендірудің бесінші буыны.

**12 слайд.**

Мұнда бөлімдер бойынша ҚҚС-н басқару схемасы келтірілген, онда сатып алушыдан жеткізушіге ақша толық түсетіні, виртуалды шотта жазу жүзеге асырылатындығы көрсетілген. Бұдан әрі банк күн сайын МКК-мен ақпарат алмасу арқылы дебиттік және кредиттік ҚҚС жазбаларын есепке алуды жүзеге асырады. Бұл тәсілмен тоқсандық салық кезеңін айтарлықтай қысқартуға болады.

**13 слайд.**

Мемлекет басшысы шағын бизнес үшін арнайы салық режимдерін оңтайландыруды тапсырды.

Біз 3 режимге баса назар аударуды ұсынамыз:

1. Бірыңғай және ең төмен 4% салығы бар **өзін-өзі жұмыспен қамтығанда**р үшін жаңа жеңілдікті режим енгізу, оны өз бетінше немесе салық агенті (платформа) арқылы төлеуге болады.

2. Жеңілдетілген декларация, ставкасы 3%. Қазір жеңілдетілген режимді пайдаланушылардың 99%-ы ҚҚС төлеуші емес. Біз жеңілдетілген салық режимі бойынша шекті ҚҚС шегіне дейін төмендетуді ұсынамыз, яғни ҚҚС-сыз.

3. 4%/8% **айналым (бөлшек) салығы**, айналымы 2 млрд.теңгеге дейін. Бұл сауда және қызмет көрсету секторы үшін ең танымал режимге айналуы мүмкін.

Бұдан басқа, жалпыға бірдей белгіленген режим аясында алғашқы үш жылда **кепілдендірілген шегерімдер** есебінен ынталандыру жасау (тіркелген шегерім режимінің орнына).

**14 слайд.**

Ұсынылған тәсілде салықтық бақылау парадигмасы өзгеретінін атап өткен жөн, басты назар қағаз құжаттардан big data өңдеуге ауысады.

**15 слайд.**

Салық есептілігін тапсыруды кезең-кезеңімен жою ұсынылады. Банктер мен платформалар алдын ала декларациялауды жүзеге асырады, бұл қазірдің өзінде іске асырылып жатыр. Ірі бизнес үшін көлденең мониторинг архитектурасының дамуын және орта бизнес үшін LІТЕ көлденең мониторингін ескере отырып, кейін олар үшін салық есептілігінің нысандарын тапсыру қажеттілігі жоғалады.

**16 слайд.**

Ақпарат көздері институтын енгізу қажет. МКК өзі сенім артатын сыртқы көздерді барынша пайдалануы тиіс. Бұл салықтық бақылау, салық төлеушілерді санаттау және тәуекел профилінің толық көрінісін ашу үшін қажет.

**17 слайд.**

Тәуекел профилі бизнестің көлемін ескеруі тиіс. Егер бұл үй жанындағы дүкен болса, онда тәуекел профилі, пайдаланылатын деректер мен ақпарат көздері бір басқа, ал егер ол ірі жер қойнауын пайдаланушы болса, онда тәуекел профилі мүлдем басқа болады. Санаттауға көп көрсеткіш қатысады. Осылайша, ТБЖ 3D моделі жасалады.